07/04/2015 | Administración LocalProvincial
Deputación Provincial da Coruña
Secretaría Xeral. Oficialía Maior
Aprobación definitiva da “Carta dos dereitos e deberes dos cidadáns da provincia da Coruña en relación coa Deputación provincial”

O Pleno da Deputación Provincial de A Coruña, en sesión ordinaria que celebrou o dezanove de decembro de dous mil catorce, adoptou o acordo de aprobar inicialmente a Carta dos dereitos e deberes dos cidadáns da provincia da Coruña en relación coa Deputación Provincial. En cumprimento do disposto no artigo 49 b) da Lei 7/1985 do 2 de abril, reguladora das bases de réxime local, someteuse o expediente a exposición pública por prazo de trinta días hábiles, sen que se presentaran reclamacións. En aplicación do citado artigo, e do propio acordo plenario, o acordo ata entón provisional, elévase automaticamente a definitivo, sen necesidade de novo acordo e procédese á publicación do texto íntegro a efectos da súa entrada en vigor. “Carta dos dereitos e deberes dos cidadáns da provincia da Coruña en relación coa Deputación Provincial” PREÁMBULO O Goberno de España emprendeu na actual lexislatura (2012-2016) unha serie de reformas das Administracións públicas inspirada nos principios de transparencia pública e disciplina orzamentaria, racionalización do sector público, mellora da eficiencia das AA. PP. e administración ao servizo dos cidadáns e empresas. Para iso creou a Comisión para a Reforma das Administracións Públicas (CORA) En tal sentido promulgáronse unha serie de leis que pretenden alcanzar os obxectivos previstos, entre as que se atopan a Lei orgánica de estabilidade orzamentaria e sustentabilidade financeira, a Lei de transparencia, acceso á información pública e bo goberno, a Lei de racionalización e sustentabilidade da administración local. A Deputación Provincial da Coruña no presente mandato (2011-2015) sumouse ás medidas implantadas polo Goberno, como non podía ser doutra maneira, aínda que xa anticipara medidas de reforma que CORA incluíu como necesarias no seu informe, en orde a unha xestión máis eficiente, máis próxima ao cidadán e en xeral máis transparente. Creouse o Portal de Transparencia Provincial, facendo extensivo o modelo aos concellos que o estimasen, levou a cabo un Plan de emprego no que se reorganizou a estrutura funcionarial, facendo máis eficiente a asistencia aos municipios, implantouse o Sistema de factura electrónica, creouse a Central de Contratación, reduciuse o Parque Móbil, programouse un plan de eficiencia no uso de medios informáticos coa reasignación de recursos, implantouse o expediente electrónico en varias áreas, reducindo a carga administrativa para o cidadán especialmente na tramitación de subvencións e a área tributaria, potenciando a atención ao cidadán, que é en definitiva o destinatario dos servizos que presta toda Administración pública. En efecto, o Estado Social e Democrático de Dereito outorga unha posición xurídica á persoa, un status de cidadán nas súas relacións coa Administración pública. Agora os cidadáns xa non son simples receptores de bens e servizos públicos; son protagonistas principais dos asuntos de interese xeral e dispoñen dunha serie de dereitos, sendo o fundamental o dereito a unha boa Administración pública, a unha Administración pública que promova a dignidade humana. A boa Administración pública adquire unha tripla funcionalidade. En primeiro termo, é un principio xeral de aplicación á Administración pública e ao dereito Administrativo. En segundo lugar, é unha obrigación de toda Administración pública que se deriva da definición do Estado Social e Democrático de Dereito En terceiro lugar, desde a perspectiva da persoa, trátase dun xenuíno e auténtico dereito fundamental, do que se derivan, como recoñece a presente Carta, unha serie de dereitos concretos, dereitos compoñentes que definen o estatuto do cidadán na súa relación coas Administracións públicas e que están dirixidos a subliñar a dignidade humana. Ser cidadán, significa asumir un compromiso coa contorna social, do cal se derivan non só dereitos senón tamén deberes. A Constitución española fai referencia desde unha perspectiva xeral, aos deberes dos cidadáns a cumprir as leis, a promover o ben común e a colaborar cos poderes públicos pola consecución do interese xeral. E nas principais leis administrativas atopamos referencias expresas aos devanditos deberes aplicados á relación coa Administración pública no marco do procedemento administrativo. A Deputación, atendendo aos principios de transparencia, racionalización, eficiencia e administración ao servizo do cidadán, decidiu aprobar unha Carta de dereitos e deberes do cidadán da provincia en relación coa Deputación Provincial. Trátase de conseguir unha Administración aberta aos cidadáns á vez que responsable ante eles, deixando claro que os cidadáns poderán formular as súas queixas e suxestións sobre o funcionamento da Administración e esixir, en caso necesario, as reparacións a que houbese lugar. Preténdese para iso unha Administración transparente, atenta co cidadán, responsable ante el, participativa, áxil e tecnoloxicamente avanzada. Esta Carta será complementada pola normativa de desenvolvemento propia, e pola lexislación vixente da que se derivan dereitos ou deberes para o cidadán. A presente carta está dividida en cinco capítulos. O primeiro refírese á súa finalidade: subliñar a dimensión xurídica da posición do cidadán en relación coa Deputación da Coruña. No capítulo segundo desenvólvense os principios que constitúen a base da obrigación de boa administración dos poderes públicos. O capítulo terceiro atende á definición do dereito fundamental da persoa á boa Administración pública e ao conxunto dos dereitos que a compón. No capítulo cuarto, por obvias razóns de equilibrio, a fin de ofrecer un panorama completo do estatuto do cidadán, recapitúlanse de forma xeral, os principais deberes que ten o cidadán no marco das súas relacións coa Deputación Provincial. Finalmente, no quinto capítulo establécese a protección procesual e administrativa do dereito fundamental á boa administración e dos dereitos que a compoñen, que é a propia da protección dos dereitos humanos, dos dereitos fundamentais da persoa. Ademais contémplase o desenvolvemento e a avaliación do cumprimento da Carta. A presente Carta constitúe un marco de referencia que posibilita, na medida en que non se opoña ao disposto no ordenamento xurídico, unha ordenación dos dereitos e deberes do cidadán en relación coa Administración provincial. CAPÍTULO PRIMEIRO: FINALIDADE DA CARTA 1. A Carta dos dereitos e deberes do cidadán en relación coa Deputación Provincial ten como finalidade o recoñecemento do dereito fundamental da persoa á boa Administración pública e dos seus dereitos e deberes compoñentes. Así, os cidadáns poderán asumir unha maior conciencia da súa posición central no sistema administrativo e, desta forma, poder esixir das autoridades, funcionarios, axentes, servidores e demais persoas ao servizo da Administración pública, actuacións caracterizadas sempre polo servizo obxectivo ao interese xeral e consecuente promoción da dignidade humana. CAPÍTULO SEGUNDO: PRINCIPIOS No marco do respecto dos postulados do bo funcionamento das institucións públicas e da observación estrita do ordenamento xurídico, a Administración pública serve con obxectividade ao interese xeral e actúa con pleno sometemento ás leis e ao dereito, especialmente nas súas relacións cos cidadáns, de acordo cos principios expostos nos seguintes preceptos, que constitúen a base do dereito fundamental á boa Administración pública en canto este está orientado á promoción da dignidade humana.2. O principio de servizo obxectivo aos cidadáns proxéctase a todas as actuacións administrativas e dos seus axentes, funcionarios e demais persoal ao servizo da Administración pública, sexan expresas, tácitas, presuntas, materiais –incluíndo a inactividade ou omisión- e concrétase no profundo respecto aos dereitos e intereses lexítimos dos cidadáns, que haberá de promover e facilitar permanentemente. A Deputación Provincial e os seus funcionarios e demais persoal ao seu servizo deben estar ao dispor dos cidadáns para atender os asuntos de interese xeral de maneira adecuada, obxectiva, equitativa e en prazo razoable.3. O principio de igualdade material diríxese á creación das condicións necesarias para que a liberdade e a igualdade dos cidadáns e dos grupos en que se integran sexan reais e efectivas, removendo os obstáculos que impidan o seu cumprimento e fomentando a participación cidadá co fin de que os cidadáns contribúan activamente a definir o interese xeral nun marco de potenciación da dignidade humana.4. O principio de racionalidade esténdese á motivación e argumentación que debe caracterizar todas as actuacións administrativas, especialmente no marco do exercicio das potestades discrecionais.5. En virtude do principio de igualdade de trato, todos os cidadáns serán tratados de maneira igual, garantíndose, con expresa motivación nos casos concretos, as razóns que poidan aconsellar a diferenza de trato, prohibíndose expresamente toda forma de discriminación calquera que sexa a súa natureza. A Deputación Provincial deberá realizar os axustes tecnolóxicos e físicos necesarios para asegurar que este principio chegue efectivamente aos cidadáns con especiais dificultades, especialmente ás persoas con discapacidade.6. Principio de eficacia, en cuxa virtude as actuacións administrativas deberán realizarse, de acordo co persoal asignado, no marco dos obxectivos establecidos para cada ente público, que sempre estarán ordenadas á maior e mellor satisfacción das necesidades e lexítimas expectativas do cidadán. A Deputación buscará que os procedementos e as medidas adoptadas logren a súa finalidade e, para iso, procurará remover de oficio os obstáculos puramente formais e evitará as dilacións e os retardos, buscando a compatibilidade coa equidade e o servizo obxectivo ao interese xeral. Nesta materia será de aplicación, de acordo co ordenamento xurídico, o réxime de responsabilidade do persoal ao servizo da Administración pública.7. O principio de eficiencia obriga a todas as autoridades e funcionarios a optimizar os resultados alcanzados en relación cos recursos dispoñibles e investidos na súa consecución nun marco de compatibilidade coa equidade e co servizo obxectivo ao interese xeral.8. De acordo co principio de economía procesual, o funcionamento da Deputación Provincial estará guiado polo uso racional dos recursos públicos dispoñibles. O gasto público realizarase atendendo a criterios de equidade, economía, eficiencia e transparencia.9. En virtude do principio de responsabilidade a Deputación Provincial responderá as lesións nos bens ou dereitos dos cidadáns ocasionados como consecuencia do funcionamento dos servizos públicos ou de interese xeral de acordo co ordenamento xurídico correspondente.10. De acordo co principio de avaliación permanente da Deputación Provincial, esta tenderá a adecuar a súa estrutura, funcionamento e actividade, interna e externa, á identificación de oportunidades para a súa mellora continua, medindo de forma obxectiva o desempeño das súas estruturas administrativas.11. Principio de universalidade, asequibilidade e calidade dos servizos públicos e de interese xeral con independencia da localización xeográfica dos cidadáns e do momento en que estes precisen o uso dos devanditos servizos por parte da Deputación Provincial. De acordo con estes principios os cidadáns atoparán sempre na Deputación Provincial as mellores condicións para a tramitación e asesoramento dos asuntos públicos que lles afecten. Nestes casos, o uso das tecnoloxías da información e a comunicación (TICS) facilita a tramitación de numerosos procedementos e permite de forma puntual coñecer en cada momento o estado da tramitación así como liquidar as dúbidas que poidan ter os interesados.12. Principio de ética administrativa, en cuxa virtude todas as persoas ao servizo da Deputación Provincial deberán actuar con rectitude, lealdade e honestidade, promovéndose a misión de servizo, a probidade, a honradez, a integridade, a imparcialidade, a boa fe, a confianza mutua, a solidariedade, a transparencia, a dedicación ao traballo no marco dos máis altos estándares profesionais, o respecto aos cidadáns, a dilixencia, a austeridade no manexo dos fondos e recursos públicos así como a primacía do interese xeral sobre o particular.13. Principio de participación, en cuxa virtude os cidadáns, no marco do disposto na lexislación local, poderán, segundo a lexislación interna de cada país, estar presentes e influír en todas as cuestións de interese xeral a través dos mecanismos previstos nos diferentes ordenamentos xurídicos de aplicación. Igualmente, propiciarase que os cidadáns participen no control da actividade administrativa de acordo coa lexislación administrativa correspondente. De igual maneira, a Deputación Provincial facilitará que os cidadáns interesados participen, individual ou colectivamente, tamén a través dos seus lexítimos representantes, no procedemento de elaboración das normas administrativas que poidan afectarlles.14. Principio de publicidade e claridade das normas, dos procedementos e do enteiro quefacer administrativo no marco do respecto do dereito á intimidade e das reservas que por razóns de confidencialidade ou interese xeral, que serán obxecto de interpretación restritiva. As autoridades procurarán dar a coñecer aos cidadáns e aos interesados, de forma sistemática e permanente, os seus actos, contratos e resolucións, mediante comunicacións, notificacións e publicacións, incluíndo o emprego de tecnoloxías que permitan difundir de forma masiva tal información.15. Principio de seguridade xurídica, de previsibilidade, claridade e certeza normativa, en cuxa virtude a Deputación Provincial sométese ao dereito vixente en cada momento, sen que poida variar arbitrariamente as normas xurídicas. A Deputación Provincial procurará usar na elaboración das normas e actos da súa competencia unha linguaxe e unha técnica xurídica que tenda, sen perder o rigor, a facerse entender polos cidadáns.16. En virtude do principio de proporcionalidade as decisións administrativas deberán ser adecuadas ao fin previsto no ordenamento xurídico, ditándose nun marco de xusto equilibrio entre os diferentes intereses en presenza e evitándose limitar os dereitos dos cidadáns a través da imposición de cargas ou gravames irracionais ou incoherentes co obxectivo establecido.17. O principio de exercicio proporcionado do poder significa que os poderes deberán exercerse, única e exclusivamente, para a finalidade prevista nas normas de outorgamento, prohibíndose o abuso ou exceso de poder, sexa para obxectivos distintos dos establecidos nas disposicións xerais ou para lesionar o interese xeral.18. De acordo co principio de obxectividade, fundamento dos principios de imparcialidade e independencia, as autoridades e funcionarios, así como todas as persoas ao servizo da Deputación Provincial, deberán absterse de toda actuación arbitraria ou que ocasione trato preferente por calquera motivo, actuando sempre en función do servizo obxectivo ao interese xeral, prohibíndose a participación en calquera asunto no que el mesmo, ou persoas ou familiares próximos, teñan calquera tipo de interese ou nos que poida existir conflito de intereses segundo o ordenamento xurídico correspondente.19. Principio de boa fe, en cuxa virtude as autoridades e os cidadáns presumirán o comportamento legal e adecuado duns e outros no exercicio das súas competencias, dereitos e deberes.20. Principio de celeridade, en cuxa virtude as actuacións administrativas deberán realizarse optimizando o uso do tempo, resolvendo os procedementos nun prazo razoable que será o que corresponda de acordo coa dotación de persoas e de medios materiais dispoñibles e de acordo co principio de servizo obxectivo ao interese xeral, así como en función das normas establecidas para tal fin.21. Principio de transparencia e acceso á información de interese xeral: o funcionamento, actuación e estrutura da Deputación Provincial deberá ser accesible a todos os cidadáns, de maneira que estes, de acordo coa protección do dereito á intimidade e das declaracións motivadas de reserva por razóns de interese xeral, poidan coñecer en todo momento, grazas á existencia de arquivos adecuados, a información xerada pola Deputación Provincial de acordo coa lexislación. As autoridades deberán impulsar de oficio os procedementos e procurarán usar as tecnoloxías da información e a comunicación TICS para os efectos de que os procedementos se tramiten con dilixencia e sen dilacións inxustificadas de acordo cos enunciados da Lei de acceso á Administración electrónica. Igualmente, procurarase potenciar o uso de estándares abertos para facilitar a difusión e reutilización da información pública ou de interese xeral.22. O principio de protección da intimidade: as persoas ao servizo da Deputación Provincial que manexen datos persoais respectarán a vida privada e a integridade das persoas de acordo co principio do consentimento, prohibíndose, de acordo cos ordenamentos xurídicos correspondentes, o tratamento dos datos persoais con fins non xustificados e a súa transmisión a persoas non autorizadas.23. O principio de garantía do procedemento: as actuacións administrativas realizaranse de acordo coas normas de procedemento e competencia establecidas na lexislación xeral, con plena garantía dos dereitos de representación, defensa e contradición. CAPÍTULO TERCEIRO: O DEREITO FUNDAMENTAL Á BOA ADMINISTRACIÓN PÚBLICA E OS SEUS DEREITOS DERIVADOS Os cidadáns son titulares do dereito fundamental á boa Administración pública, que consiste en que os asuntos de natureza pública sexan tratados con equidade, xustiza, obxectividade, imparcialidade, sendo resoltos en prazo razoable ao servizo da dignidade humana. En concreto, o dereito fundamental á boa Administración pública componse, entre outros, dos dereitos sinalados nos artigos seguintes.24. Dereito á motivación das actuacións administrativas: todas as actuacións da Deputación Provincial deberán estar amparadas en razoamentos intelixibles para todo cidadán acreditándose a obxectividade que preside o seu enteiro e completo quefacer.25. Dereito á tutela administrativa efectiva: durante a substanciación do procedemento administrativo a actuación da Deputación Provincial estará sometida plenamente á lei e ao dereito e procurará evitar que o cidadán interesado poida atoparse en situación de indefensión.26. Dereito a unha resolución administrativa amparada no ordenamento xurídico, equitativa e xusta, de acordo co solicitado e ditada nos prazos e termos que o procedemento sinale. Neste sentido as autoridades deberán resolver os expedientes que estean no seu poder nos prazos establecidos, os cales á súa vez deberán permitir unha defensa xurídica adecuada dos cidadáns, dando a coñecer o tempo máximo de resolución previsto, no marco dos medios materiais e as dotacións de persoas cos que conte a Deputación Provincial.27. Dereito a presentar por escrito ou de palabra peticións de acordo co que se estableza nas lexislacións administrativas de aplicación, nos rexistros físicos ou informáticos.28. Dereito a elixir o modo de comunicarse coa Administración. A forma de relación do cidadán coa Deputación Provincial debe ser elixida polo propio cidadán e facilitada por aquela. En todo caso a Administración pública deberá asegurar a disposición dos medios máis adecuados para persoas con discapacidade. En relación co uso das linguas cooficiais, atenderase ao disposto no ordenamento xurídico.29. Dereito a non presentar documentos que xa estean en poder da Administración pública. Os cidadáns teñen dereito a non presentar documentos cando estes se atopen ao dispor da Administración pública. A Deputación Provincial deberá arbitrar os medios necesarios para, en tempo e forma, atender a este dereito facendo uso das posibilidades de intercomunicación a través dos TICS dos rexistros das distintas Administracións públicas.30. Dereito a ser ouvido sempre antes de que se adopten medidas que lles poidan afectar desfavorablemente.31. Dereito de participación nas actuacións administrativas en que teñan interese, especialmente a través de audiencias e de informacións públicas. Os cidadáns terán dereito a participar, a teor do disposto na lexislación do réxime local, nos procedementos de elaboración de disposicións de carácter xeral cando a natureza da norma lles afecte directamente de acordo co disposto no ordenamento xurídico correspondente.32. Dereito a servizos públicos e de interese xeral de calidade. Os servizos de responsabilidade pública deben ofrecer aos usuarios determinados patróns ou estándares concretos de calidade, que se medirán periodicamente e poranse en coñecemento dos usuarios para que estes estean o mellor informados posible e poidan efectuar os comentarios e suxestións que estimen pertinentes.33. Dereito a coñecer e a opinar sobre o funcionamento e a calidade dos servizos públicos e de responsabilidade administrativa para o que a administración pública propiciará o uso dos TICS.34. Dereito a formular alegacións no marco do procedemento administrativo. Con independencia das audiencias e informacións públicas que estean previstas no ordenamento xurídico correspondente, os cidadáns interesados poderán formular as alegacións que estimen pertinentes, sempre que estean convenientemente argumentadas, de acordo co procedemento administrativo.35. Dereito a presentar queixas e reclamacións ante a Deputación Provincial. Os cidadáns tamén terán dereito a presentar recursos contra actos ou resolucións da Deputación Provincial de acordo co ordenamento xurídico. Os cidadáns poderán denunciar os actos con resultado danoso que sufran en calquera dos seus bens e dereitos producidos polos entes públicos no exercicio das súas funcións.36. Dereito a coñecer as avaliacións de xestión que faga a Deputación Provincial e a propor medidas para a súa mellora permanente de acordo co ordenamento xurídico correspondente. Os cidadáns poderán ser consultados periodicamente sobre o seu grao de satisfacción cos servizos que reciben da Deputación Provincial, a través de enquisas, sondaxes e demais instrumentos apropiados para iso.37. Dereito de acceso á información pública e de interese xeral, así como aos expedientes administrativos que lles afecten no marco do respecto ao dereito á intimidade e ás declaracións motivadas de reserva que haberán de concretar o interese xeral en cada suposto no marco dos correspondentes ordenamentos xurídicos. Facilitarase o exercicio deste dereito mediante medios electrónicos a través do portal de transparencia e acceso á información de interese xeral.38. Dereito a copia selada dos documentos que presenten á Deputación Provincial. Todo cidadán, co fin de iniciar un procedemento administrativo ou unha determinada solicitude á Deputación Provincial con todas as garantías, recibirá copia selada de tal actuación ante a Administración. A copia selada facilitaráselle en medios físicos ou electrónicos dependendo do medio escollido para o inicio do procedemento ou realización da solicitude.39. Dereito a ser informado e asesorado en asuntos de interese xeral. Os cidadáns teñen dereito a que quen presta os seus servizos nas oficinas públicas de atención ao cidadán establecidas para tal fin lles asesoren e informen de forma amable, dilixente e respectuosa acerca dos trámites ou outras cuestións de interese xeral. Nas devanditas oficinas debe haber organigramas dos entes públicos que pertenzan ao ámbito administrativo xa sexa de forma material ou virtual. Os cidadáns teñen o dereito a que nas resolucións desfavorables consten os medios de impugnación que o ordenamento xurídico pon ao seu alcance, con expresa mención dos prazos e consecuencias xurídicas da interposición de tales reclamacións ou recursos.40. Dereito a ser tratado con cortesía e respecto. Toda persoa ten dereito a un trato digno por quen presta os seus servizos nas dependencias públicas. Todo cidadán que se atope en situación de pobreza, indefensión, debilidade manifesta, discapacidade, nenos, nenas, adolescentes, mulleres xestantes ou adultos maiores terán dereito a unha especial protección por parte das autoridades, axentes e demais persoal ao servizo da Deputación Provincial, quen debe facilitarlles todo o posible para o acceso ás oficinas públicas, a orientación adecuada e os servizos que soliciten.41. Dereito a coñecer o responsable da tramitación do procedemento administrativo. Cando se inicia un procedemento administrativo, na copia selada que se entrega ao cidadán interesado procurarase facer constar, por medios físicos ou electrónicos segundo corresponda, de acordo co ordenamento xurídico, a identidade do servidor público responsable da tramitación do devandito expediente, a quen o cidadán poderá dirixirse nos horarios establecidos para o efecto.42. Dereito a coñecer o estado dos procedementos administrativos que lles afecten. O funcionario responsable da tramitación do procedemento estará ao dispor do cidadán interesado para informalo en cada momento da situación do expediente administrativo, sexa oralmente, por escrito ou a través dos TICS.43. Dereito a ser notificado por escrito nos prazos e termos establecidos nas disposicións correspondentes e coas maiores garantías, das resolucións que lles afecten.44. Dereito á atención confidencial e a que os traballadores que o atendan garden segredo de canto lles confíen no exercicio das súas funcións, así como á protección de datos de carácter persoal, conforme a lexislación vixente.45. Dereito a participar en asociacións ou institucións de usuarios de servizos públicos ou de interese xeral.46. Dereito a esixir o cumprimento das responsabilidades das persoas ao servizo da Deputación Provincial e dos particulares que cumpran funcións administrativas de acordo co ordenamento xurídico. Os cidadáns, ademais do dereito a esixir a xusta indemnización en prazo razoable pola lesión que poidan sufrir nos seus bens ou dereitos a causa do funcionamento dos servizos públicos ou de interese xeral, nos casos en que así se determine de acordo co ordenamento xurídico correspondente, poderán demandar, ante a Administración e/ou ante os xuíces ou tribunais, as responsabilidades en que poidan incorrer os servidores públicos no exercicio das súas funcións. CAPÍTULO CUARTO: OS DEBERES DO CIDADÁN DA PROVINCIA DA CORUÑA EN RELACIÓN COA DEPUTACIÓN PROVINCIAL Os cidadáns, nas súas relacións coa Deputación Provincial, teñen, correlativamente cos seus dereitos, senllos deberes e obrigacións, que son, entre outros, os que se expoñen nos seguintes preceptos.47. Lealdade. Os cidadáns deben acatar con lealdade a Constitución, as leis así como o enteiro ordenamento xurídico conforme as esixencias dun Estado de Dereito.48. Boa fe. Os cidadáns haberán de actuar sempre de acordo co principio de boa fe, tanto no uso da información obtida da Administración provincial, a cal deberá ser utilizada con interese lexítimo, como así tamén absterse do uso de manobras dilatorias en todo procedemento ou actuación en relación coa devandita Administración.49. Veracidade. Os cidadáns teñen a obrigación de ser veraces en todas as súas relacións coa Deputación Provincial, evitando toda afirmación ou achega falsa ou temeraria a propósito.50. Responsabilidade. Os cidadáns deben exercer coa máxima responsabilidade os dereitos que lles recoñece o ordenamento xurídico, absténdose de reiterar solicitudes improcedentes ou impertinentes ou de presentar accións que representen consumos innecesarios dos recursos do Estado.51. Respecto e decoro. Os cidadáns observarán en todo momento un trato respectuoso coas autoridades, funcionarios e con todo o persoal ao servizo da Administración provincial.52. Colaboración. Os cidadáns deberán colaborar sempre e en todo momento ao bo desenvolvemento dos procedementos e actuacións administrativas, cumprindo dilixentemente todas as obrigacións razoables e xustas que lles impón o ordenamento xurídico en materia tributaria. CAPÍTULO QUINTO. PROTECCIÓN PROCESUAL DO DEREITO FUNDAMENTAL Á BOA ADMINISTRACIÓN PÚBLICA E OS DEREITOS QUE OS COMPOÑEN. DESENVOLVEMENTO E SEGUIMENTO 53. O dereito fundamental da persoa á boa administración pública e os seus dereitos compoñentes terán a protección administrativa e xurisdicional dos dereitos humanos previstos no ordenamento xurídico.54. A presente carta será obxecto de desenvolvemento a través das disposicións necesarias ditadas polo presidente mediante resolución 55. A Administración provincial adoptará as disposicións oportunas no marco das súas competencias, e proverá os medios necesarios para garantir a efectividade dos dereitos e deberes que contén esta Carta.56. A Deputación levará a cabo un seguimento e avaliación permanente do desenvolvemento, cumprimento ou revisión desta Carta. A Coruña, 26 de marzo de 2015. O PRESIDENTE O SECRETARIO XERAL Diego Calvo Pouso José Luis Almau Supervía